OBRAZLOŽITVENI MEMORANDUM

1. OZADJE PREDLOGA

Ta predlog bo državam članicam omogočil, da ratificirajo Konvencijo št. 170 Mednarodne organizacije dela (MOD) o varnosti pri uporabi kemikalij pri delu iz leta 1990 (v nadaljnjem besedilu: Konvencija o kemikalijah št. 170 ali Konvencija).

Konvencija o kemikalijah št. 170 je bila sprejeta na 77. zasedanju Mednarodne konference dela 25. junija 1990 in je začela veljati 4. novembra 1993. Namen Konvencije je preprečevanje in zmanjševanje števila bolezni in poškodb pri delu, ki jih povzročajo kemikalije, z njo pa se bo izboljšala tudi zaščita širše javnosti in okolja.

Od junija 2012 je Konvencijo o kemikalijah št. 170 ratificiralo 17 držav pogodbenic MOD. Gre za Konvencijo MOD, ki jo ta organizacija uvršča med aktualne, zato tudi dejavno spodbuja njeno ratifikacijo in izvajanje.

Evropska unija (EU) se je zavezala, da bo interno in v svojih zunanjih odnosih spodbujala agendo za dostojno delo. Delovni standardi so ključni element pojma dostojnega dela. Z ratifikacijo Konvencije MOD bodo države članice pokazale, da podpirajo usklajenost politike Unije za izboljšanje delovnih standardov po vsem svetu. Zato je na ravni EU nujno odpraviti morebitne pravne ovire, zaradi katerih države članice ne bi mogle ratificirati takih konvencij, katerih vsebina ni v nasprotju z obstoječim pravnim redom Unije.

Določbe Konvencije o kemikalijah št. 170 obravnavajo naslednja vprašanja: uvedbo ocenjevanja kemikalij, delodajalčevo pridobivanje podatkov od dobaviteljev, zagotavljanje informacij delavcem, potrebo po ustreznih preventivnih ukrepih in vzpostavitev programov zaščite za delavce. Del I Konvencije vsebuje določbe glede področja uporabe in opredelitve pojmov, del II določa splošna načela, del III obravnava klasifikacijske sisteme in s tem povezane ukrepe, dela IV in V določata obveznosti delodajalcev in dolžnosti delavcev, del VI pa navaja pravice delavcev, vključno z njihovo pravico, da se izognejo nevarnosti, pri tem pa so zaščiteni pred neupravičenimi posledicami. V delu VII je obravnavana obveznost obveščanja v zvezi z izvozom kemikalij v države članice uvoznice, pogodbenice MOD.

V EU je kemijska varnost pomembno vprašanje v okviru socialnih in okoljskih politik ter politik na področju notranjega trga, urejajo pa jo številni zakonodajni akti Unije:

– Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006[1];

– Uredba (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES[2];

– Direktiva 2004/37/ES Evropskega Parlamenta in Sveta z dne 29. aprila 2004 o varovanju delavcev pred nevarnostmi zaradi izpostavljenosti rakotvornim ali mutagenim snovem pri delu (šesta posebna direktiva v skladu s členom 16(1) Direktive Sveta 89/391/EGS)[3];

– Direktiva Sveta 98/24/ES z dne 7. aprila 1998 o varovanju zdravja in zagotavljanju varnosti delavcev pred tveganji zaradi izpostavljenosti kemičnim dejavnikom pri delu (štirinajsta posebna direktiva v smislu člena 16(1) Direktive 89/391/EGS)[4].

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Ni relevantno.

3. PRAVNI ELEMENTI PREDLOGA

V skladu s pravili o zunanjih pristojnostih, ki jih je opredelilo Sodišče Evropske unije[5], zlasti glede sklenitve in ratifikacije Konvencije o kemikalijah št. 170[6], države članice ne smejo samostojno brez predhodne odobritve Sveta odločati o ratifikaciji Konvencije, ker so nekateri deli Konvencije v pristojnosti Unije.

Hkrati pa Evropska unija kot taka ne more ratificirati nobene konvencije MOD, saj so lahko pogodbenice konvencije samo države.

Če je predmet sporazuma ali pogodbe delno v pristojnosti Unije in delno v pristojnosti držav članic, morajo institucije Unije in države članice zato sprejeti vse potrebne ukrepe, da pri ratifikaciji konvencije in pri izvajanju obveznosti iz navedene konvencije zagotovijo čim boljše sodelovanje[7].

V zadnjem desetletju so bile sprejete tri konvencije MOD, ki so delno v pristojnosti Unije, zato je Svet pooblastil države članice, da v interesu Unije ratificirajo tiste dele, ki so v pristojnosti Unije[8].

Sodišče je zlasti v zvezi s Konvencijo o kemikalijah št. 170 že leta 1993 ugotovilo, da je razvrščanje, označevanje in pakiranje nevarnih snovi ter pripravkov že do te mere urejeno, da države članice na tem področju ne morejo več suvereno ukrepati na zunanjepolitični ravni[9]. Od takrat se je pravni red Unije na tem področju nadalje razvijal in prečistil. To področje v glavnem ureja Uredba (ES) št. 1272/2008 o razvrščanju, označevanju in pakiranju snovi ter zmesi (v nadaljnjem besedilu: Uredba). S to uredbo se na ravni Unije izvaja globalno usklajeni sistem za razvrščanje in označevanje kemikalij Globally Harmonised System of Classification and Labelling of Chemicals ali GHS, ki so ga razvili Združeni narodi. Zakonodaja Unije, ki temelji na členu 114 PDEU, je veliko bolj podrobna kot pa splošna načela iz Konvencije o kemikalijah št. 170. Med splošnimi načeli iz Konvencije in Uredbo ni nobenih nasprotij.

Iz člena 19(8) ustave MOD izhaja, da so v Konvenciji zapisani minimalni standardi, kar pomeni, da lahko nacionalni izvedbeni predpisi določajo strožje standarde kot Konvencija.

Glede pravil o varnosti in zdravju delavcev ni neskladij med Konvencijo in minimalnimi zahtevami iz pravnega reda Unije na tem področju. To pomeni, da so lahko ukrepi Unije strožji od standardov MOD in obratno[10].

Cilj tega predloga je zato pooblastiti države članice, da v interesu Unije ratificirajo tiste dele Konvencije o kemikalijah št. 170, ki so v pristojnosti Unije.

Predlog temelji na členu 218(6) Pogodbe o delovanju Evropske unije (PDEU), ki se uporablja smiselno, v povezavi s členom 114 PDEU, ki je pravna podlaga za zakonodajo Unije o približevanju predpisov na področju razvrščanja, označevanja in pakiranja snovi ter zmesi.

2012/0320 (NLE)

Predlog

SKLEP SVETA

o pooblastitvi držav članic, da v interesu Evropske unije ratificirajo Konvencijo Mednarodne organizacije dela o varnosti pri uporabi kemikalij pri delu iz leta 1990 (Konvencija št. 170)

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 114 v povezavi s členom 218(6)(a)(v) in prvim pododstavkom člena 218(8) Pogodbe,

ob upoštevanju predloga Evropske komisije,

ob upoštevanju odobritve Evropskega parlamenta[11],

ob upoštevanju naslednjega:

(1) Evropski parlament, Svet in Komisija spodbujajo ratifikacijo mednarodnih konvencij o delovnih standardih, ki jih je Mednarodna organizacija dela opredelila kot aktualne, kot prispevek k prizadevanjem Evropske unije pri spodbujanju dostojnega dela za vse, v Uniji in zunaj nje, pri čemer so zlasti pomembni varovanje in izboljšanje zdravja ter varnosti delavcev.

(2) Pravila iz dela III Konvencije št. 170 Mednarodne organizacije dela (MOD) o varnosti pri uporabi kemikalij pri delu iz leta 1990 (v nadaljnjem besedilu: Konvencija), so v veliki meri zajeta v pravnem redu Unije o približevanju zakonov in drugih predpisov na področju razvrščanja, pakiranja in označevanja, ki se je razvijal od leta 1967 in se nato nadalje prečiščeval[12].

(3) Zato so nekateri deli Konvencije v pristojnosti Unije, države članice pa v zvezi s temi deli ne smejo prevzeti obveznosti zunaj institucionalnega okvira Unije[13].

(4) Evropska unija sama ne more ratificirati Konvencije, ker so lahko pogodbenice Konvencije samo države.

(5) V teh okoliščinah morajo države članice in institucije Unije sodelovati pri ratifikaciji Konvencije.

(6) Svet mora zato pooblastiti države članice, ki jih zavezuje zakonodaja Unije o približevanju zakonov in drugih predpisov na področju razvrščanja, pakiranja in označevanja, da v interesu Evropske unije ratificirajo Konvencijo –

SPREJEL NASLEDNJI SKLEP:

Člen 1

Države članice so pooblaščene, da ratificirajo dele Konvencije Mednarodne organizacije dela o varnosti pri uporabi kemikalij pri delu iz leta 1990 (Konvencija št. 170), ki so po pogodbah v pristojnosti Unije.

Člen 2

Ta sklep je naslovljen na države članice.

V Bruslju,

Za Svet

Predsednik

[1] UL L 353, 31.1.2008, str. 1.

[2] UL L 396, 30.12.2006, str. 1.

[3] UL L 158, 30.4.2004, str. 50.

[4] UL L 131, 5.5.1998, str. 11.

[5] Sodba AETR Sodišča z dne 31. marca 1971, zadeva 22/70, Recueil, str. 263; glej tudi člen 3(2) PDEU, v katerem so ta načela določena.

[6] Mnenje Sodišča 2/91 z dne 19. marca 1993, Recueil, str. 1061.

[7] Mnenje Sodišča 2/91 (prav tam), točke 36, 37 in 38.

[8] V zadnjem desetletju je Svet sprejel odločbi in sklep, s katerimi pooblašča države članice, da ratificirajo konvencije MOD: Odločba Sveta z dne 7. junija 2007 o pooblastitvi držav članic, da v interesu Evropske skupnosti ratificirajo Konvencijo Mednarodne organizacije dela o delovnih standardih v pomorstvu iz leta 2006 (UL L 161, 22.6.2007, str. 63); Odločba Sveta z dne 14. aprila 2005 o pooblastilu državam članicam, da v interesu Evropske skupnosti ratificirajo Konvencijo Mednarodne organizacije dela o osebnih dokumentih pomorščakov (Konvencija št. 185), UL L 136, 30.5.2005, str. 1, in Sklep Sveta z dne 7. junija 2010 o pooblastitvi držav članic, da v interesu Evropske unije ratificirajo Konvencijo o delu na področju ribolova Mednarodne organizacije dela iz leta 2007 (Konvencija št. 188) , UL 145, 11.6.2010, str. 12.

[9] Mnenje Sodišča 2/91, točki 25 in 26.

[10] Mnenje Sodišča 2/91, točka 18.

[11] UL C, , str. .

[12] Uredba (ES) št. 1272/2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006, UL L 353 z dne 31. januarja 2008, str. 1.

[13] Mnenje Sodišča 2/91 z dne 19. marca 1993, Recueil, str. 1061, točka 26.